input: IZVEDBENI SKLEP KOMISIJE
  z dne 25. junija 2014
  o omejitvi dovoljenj za biocidne pripravke, ki vsebujejo IPBC, ki jih je Nemčija priglasila v skladu z Direktivo 98/8/ES Evropskega parlamenta in Sveta
  (notificirano pod dokumentarno številko C(2014) 4167)
  (Besedilo velja za EGP)
  (2014/402/EU)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 36(3) Uredbe,
  ob upoštevanju naslednjega:
  (1)
  Priloga I k Direktivi 98/8/ES Evropskega parlamenta in Sveta (2) vsebuje seznam aktivnih snovi, odobrenih na ravni Unije za uporabo v biocidnih pripravkih. Z Direktivo Komisije 2008/79/ES (3) je bila na seznam dodana aktivna snov IPBC za uporabo v 8. vrsti izdelkov, pripravkih za zaščito lesa, kot je opredeljena v Prilogi V k Direktivi 98/8/ES. V skladu s členom 86 Uredbe (EU) št. 528/2012 je torej IPBC odobrena aktivna snov, vključena v seznam iz člena 9(2) navedene uredbe.
  (2)
  Združeno kraljestvo je dovolilo pripravke, ki vsebujejo IPBC, za industrijsko in poklicno uporabo na lesu z avtomatiziranim namakanjem s potopitvijo v posodo za namakanje, ki vsebuje pripravek za zaščito lesa. Dovoljenja so nato medsebojno priznale druge države članice.
  (3)
  Nemški pristojni organ za biocidne pripravke je za nekatere od navedenih pripravkov (v nadaljnjem besedilu: sporni pripravki) prejel zahtevke za medsebojno priznanje dovoljenj v skladu s členom 4(1) Direktive 98/8/ES. Sporni pripravki so našteti v Prilogi k temu sklepu.
  (4)
  Nemčija je 4. oktobra 2012 in 6. novembra 2012 uradno obvestila Komisijo, druge države članice in vlagatelja o svojem predlogu za omejitev dovoljenj za sporne pripravke v skladu s členom 4(4) Direktive 98/8/ES. Predlagala je, da se pripravkom za avtomatizirano namakanje ne izda dovoljenja, saj je menila, da pripravki ne bodo izpolnjevali zahtev iz člena 5(1) Direktive 98/8/ES glede učinkov na zdravje človeka v takšnih okoliščinah. Kot je razvidno iz uradnih obvestil, je Nemčija izrazila pomisleke v zvezi z izpostavljenostjo kože poklicnih uporabnikov IPBC, kadar se pripravki nanašajo z avtomatiziranim namakanjem. Navedeni pomisleki so zlasti pomembni za Nemčijo, kjer naj bi bila v velikem delu objektov, ki uporabljajo to metodo nanašanja, stopnja avtomatizacije še vedno zelo nizka, zaradi česar obstaja velika verjetnost, da bodo obdelan les ali kontaminirane površine prišli v stik s kožo.
  (5)
  Komisija je za vsako priglasitev pozvala druge države članice in vlagatelje, naj v 90 dneh predložijo pisne pripombe v skladu s členom 27(1) Direktive 98/8/ES. Številne države članice in vlagatelji so v navedenem roku predložili svoje pripombe. O priglasitvah so Komisija, pristojni organi držav članic za biocidne pripravke in po potrebi vlagatelji razpravljali tudi na sestankih Skupine za poenostavitev medsebojnega priznavanja in izdajo dovoljenj za pripravke ter koordinacijske skupine iz člena 35 Uredbe (EU) št. 528/2012.
  (6)
  Na podlagi navedenih razprav in prejetih pripomb je bilo ugotovljeno, da bi bilo treba obstoječe modele za oceno izpostavljenosti človeka pri postopkih namakanja prilagoditi. Prilagojene modele za oceno izpostavljenosti poklicnih uporabnikov, ki se ukvarjajo z industrijsko obdelavo lesa s popolnoma avtomatiziranim namakanjem, je razvila strokovna skupina za izpostavljenost človeka, katere mnenje je bilo sprejeto na tehničnem sestanku o biocidih od 16. do 20. septembra 2013 (4). Prilagojeni modeli kažejo, da se, kadar se sporni pripravki uporabljajo v popolnoma avtomatiziranih postopkih, ne pričakuje, da bi imela izpostavljenost poklicnih uporabnikov IPBC nesprejemljive učinke na zdravje človeka v smislu člena 5(1) Direktive 98/8/ES.
  (7)
  Zato bi bilo treba sporne pripravke odobriti, če se na etiketi objavijo navodila, ki uporabo omejujejo na popolnoma avtomatizirano namakanje.
  (8)
  Uredba (EU) št. 528/2012 se za sporne pripravke uporablja v skladu z določbami člena 92(2) navedene uredbe. Ker je pravna podlaga tega sklepa člen 36(3) navedene uredbe, bi moral biti ta sklep naslovljen na vse države članice v skladu s členom 36(4) Uredbe (EU) št. 528/2012.
  (9)
  Ukrepi iz tega sklepa so v skladu z mnenjem Stalnega odbora za biocidne pripravke -
  SPREJELA NASLEDNJI SKLEP:
  Člen 1
  Predlog Nemčije, da se biocidnim pripravkom za avtomatizirano namakanje iz Priloge ne izda dovoljenje, se zavrne.
  Člen 2
  Dovoljenja za biocidne pripravke iz Priloge vključujejo pogoj, da mora etiketa pripravka vsebovati naslednja navodila:
  „Pripravek (vstaviti ime pripravka) se lahko uporablja samo v popolnoma avtomatiziranih postopkih namakanja, pri katerih so vse faze postopka obdelave in sušenja mehanizirane in ni ročnega ravnanja, tudi kadar se obdelani predmeti prek posode za namakanje prenesejo v prostor za odcejanje/sušenje in skladiščenje (če njihova površina ni suha že pred skladiščenjem). Po potrebi je treba lesene predmete, ki so obdelujejo, popolnoma zaščititi (npr. z elastičnimi pasovi ali pripravami za spajanje) pred obdelavo ali med postopkom namakanja in se z njimi ne sme ročno ravnati, dokler njihova površina ni suha.“
  Člen 3
  Ta sklep je naslovljen na države članice.
  V Bruslju, 25. junija 2014